ባንኩ በበጀት ዓመቱ ከዕቅድ በላይ አፈፃፀም አስመዘገበ
አዲስ አበባ፡- የኢትዮጵያ ንግድ ባንክ በ2011 ዓ.ም በጀት ዓመት ከእቅዱ በላይ 102 ነጥብ 9 በመቶ በማሳካት 17 ነጥብ ዘጠኝ ቢሊዮን አጠቃላይ ትርፍ ማግኘት መቻሉን አስታወቀ። የኢትዮጵያ ንግድ ባንክ ፕሬዚዳንት አቶ ባጫ ጊና በአፍሪካ ሕብረት አዳራሽ የባንኩን የ2011 ዓ.ም በጀት ዓመት አፈፃፀም አስመልክተው ለጋዜጠኞች በሰጡት መግለጫ እንዳስታወቁት፤ ባንኩ ከእቅድ በላይ ትርፍ ማግኘት የቻለው ከእቅድ በላይ ብድር መሰጠት በመቻሉ ነው። በእቅድ ተይዞ የነበረው የባንኩ ጠቅላላ ሀብት 668 ቢሊዮን ብር እንደነበር አቶ ባጫ አስታውሰው፤ በተጠናቀቀው በጀት ዓመት ግን የ44 ቢሊዮን ብር ብልጫ በማሳየት የባንኩ ጠቅላላ ሀብት 712 ቢሊዮን ብር ማድረስ መቻሉን አስገንዝበዋል። በሌላ በኩል ግን ከታቀደው በላይ አፈፃፀም ቢመዘገብም በውጭ ምንዛሬ ግኝት ከመቶ በታች መሆኑን አመልክተዋል። ለዚህ ደግሞ የየውጭ ንግድ መቀዛቀዙ እንደሆነ ፕሬዚዳንቱ አስረድተዋል። «በባንኩ አገልግሎት ላይ በቅርቡ የተከሰተው የሲስተም መቆራረጥ ዳግም እንዳያጋጥም እየተሠራ ነው» ያሉት ፕሬዚዳንቱ ከስድስት ወር በኋላ ችግሩ ሙሉ በሙሉ እንደሚፈታ ተናግረዋል። በማገልገል ላይ ያሉትን የቴክኖሎጂ ግብዓቶች በማሻሻል አዳዲስ ቴክኖሎጂዎችንም የሚጠቀም መሆኑንም አስገንዝብዋል። አክለውም ‹‹በአገሪቱ ውስጥ አንዳንድ አካባቢዎች የተፈጠረው አለመረጋጋት በብድር ላይ ጫና አላሳደረም›› ብለዋል። ብድር የሚወስዱትም በብዛት መሃል አገር ውስጥ ያሉ መሆናቸውን ጠቅሰው፤ አንዳንድ ብድር ያልመለሱ ቢኖሩም በፕሮጀክት ሂደት ላይ በመሆናቸው መሆኑን አመልክተዋል። የብረታ ብረትና ኢንጂነሪንግ ኮርፖሬሽን (ሜቴክ) 57 ቢሊዮን ብር እንዲሰረዝለት መጠየቁን ከጋዜጠኞች ለቀረበላቸው ጥያቄ ‹‹ገንዘብ የተበደረ አካል እንዲሰረዝለት ስለተጠየቀ ይሰረዛል ማለት አይደለም›› በማለት ምላሽ ሰጥተዋል። ባንኩ ለልማት ድርጅቶች ብድር ሲሰጥ በገንዘብ ሚኒስቴር ዋስትና ስለሆነ ለባንኩ የሚያሰጋ እንዳልሆነ ገልፀዋል። እንደ ፕሬዚዳንቱ ገለፃ፤ ለባንኩ ሠራተኞች የሚደረገው የደመወዝና ጥቅማጥቅም ጥናት ተጠናቆ የቦርዱን ውሳኔ እየጠበቀ ነው። በደመወዝና ጥቅማ ጥቅም የለቀቁ ሠራተኞች ቢኖሩም እንደገና ለመመለስና ያሉትንም ለማቆየት የሚያስችል የደመወዝ ስኬል ማስተካከያው እንዲጠናቀቅ እየተሠራ ነው። የኢትዮጵያ ንግድ ባንክ መረጃ እንደ ሚያመለክተው፤ ባንኩ በ2011 ዓ.ም በጀት ዓመት 157 አዳዲስ ቅርንጫፎችን ከፍቷል። እስከ ሰኔ 23 ቀን 2011 ዓ.ም ድረስ ጠቅላላ የባንኩ ቅርንጫፎች አንድ ሺ 444 ሆነው ተመዝግበዋል። አዳዲስ ከተከፈቱ ቅርንጫፎች 1 ነጥብ 3 ቢሊዮን ብር ተቀማጭ ገንዘብ ተሰብስቧል። በበጀት ዓመቱ 725 ሺ የሞባይል እና 14 ሺ የኢንተርኔት ባንኪንግ ተጠቃሚዎች ማፍራት ችሏል።አዲስ ዘመን ነሃሴ 11/2011ዋለልኝ አየለ 